Na temelju članka 98. i članka 118. stavka 2. podstavka 3. Zakona o odgoju i obrazovanju u osnovnoj i srednjoj školi („Narodne novine“ broj 87/08., 86/09., 92/10., 105/10., 90/11., 16/12., 86/12., 126/12. – pročišćeni tekst, 94/13. i 152/14.), uz prethodnu suglasnost župana Koprivničko-križevačke županije, Školski odbor Osnovne škole Legrad na sjednici održanoj dana 26.2.2016., donosi

**STATUTARNU ODLUKU O IZMJENAMA I DOPUNAMA**

**STATUTA OSNOVNE ŠKOLE LEGRAD**

Članak 1.

U Statutu Osnovne škole Legrad KLASA: 012-03/15-01/3 i URBROJ: 2137-34-15-01 od 15.4.2015. (u daljnjem tekstu: Statut) članak 114. mijenja se i glasi:

„(1) Učenikove izostanke i kašnjenja na nastavu i druge oblike odgojno-obrazovnog rada roditelji ili skrbnici su dužni opravdati dostavljanjem razredniku liječničke ispričnice ili ispričnice nadležne institucije koju je potpisao i roditelj odnosno skrbnik najkasnije u roku od 5 radnih dana od povratka učenika na nastavu, a razlog izostanka javiti razredniku isti dan ili najkasnije u roku 2 radna dana.

(2) Tijekom školske godine roditelj ili skrbnik može osobno ili pisanim putem opravdati izostanak svog djeteta za koji nije dostavljena ispričnica iz stavka 1. ovoga članka u trajanju od najviše tri radna dana, koji ne mogu biti uzastopni.

(3) Neopravdanim izostankom ne smatra se izostanak s nastave za koji je roditelj ili skrbnik unaprijed tražio i dobio odobrenje, i to:

* u hitnim slučajevima usmeno od učitelja za izostanak s njegovog sata, najkasnije neposredno prije početka sata
* pisano od razrednika za izostanak do 3 radna dana, najkasnije dan prije izostanka
* pisano od ravnatelja za izostanak do 7 radnih dana, najkasnije 3 dana prije izostanka
* pisano od Učiteljskog vijeća za izostanak do 15 radnih dana, najkasnije 8 dana prije izostanka“.

Članak 2.

Članak 142. Statuta mijenja se i glasi:

„Zbog povreda dužnosti, neispunjavanja obveza, nasilničkog ponašanja i drugih neprimjerenih ponašanja učenicima se mogu izreći pedagoške mjere:

* + opomena
	+ ukor
	+ strogi ukor
	+ preseljenje u drugu školu.“

Članak 3.

U članku 143. Statuta dodaje se stavak 5. koji glasi:

„(5) Razredno vijeće i Učiteljsko vijeće mogu ovlastiti nekoga od svojih članova ili imenovati povjerenstvo koje će provesti postupak do izricanja pedagoške mjere.“

Članak 4.

Članak 144. mijenja se i glasi:

„(1) Prilikom svakog izricanja pedagoških mjera Škola je obvezna primjenjivati kriterije za izricanje pedagoških mjera koje propisuje pravilnikom nadležno ministarstvo.“

Iza članka 144. briše se podnaslov NAČELO OSOBNOSTI I ZABRANA DISKRIMINACIJE.

Članak 5.

Članak 145. mijenja se i glasi:

„Kriteriji na temelju kojih se izriče pedagoška mjera trebaju biti takvi da potaknu učenika na odustajanje od neprihvatljivih oblika ponašanja i usvajanje prihvatljivih oblika ponašanja, u skladu s pravilima i Kućnim redom Škole.“

Članak 6.

U članku 147. stavak 2. mijenja se i glasi:

„Pedagoške mjere opomene, ukora i strogog ukora izriču se kao mjere upozorenja i na njihovo izricanje roditelj ili skrbnik može uputiti prigovor ravnatelju škole.“

Članak 7.

U članku 148. stavak 1. mijenja se i glasi:

„Na izricanje pedagoške mjere opomene, ukora i strogog ukora roditelj odnosno skrbnik ima pravo prigovora ravnatelju škole u roku od 8 dana od dana primitka pedagoške mjere upozorenja.“

Članak 8.

U članku 160. stavak 1. mijenja se i glasi:

„(1) Roditelji odnosno skrbnici dužni su brinuti da učenici ispunjavaju svoje obveze te izostanke učenika opravdati u rokovima i na način propisan člankom 114. ovog Statuta.“

Članak 9.

Ova Statutarna odluka stupa na snagu osmog dana od dana objave na oglasnoj ploči Škole.

PREDSJEDNICA ŠKOLSKOG ODBORA:

 Andrea Šešok

KLASA: 012-03/15-01/3

URBROJ: 2137-34-15-05

U Legradu, 26.2.2016.

Utvrđuje se da je osnivač Koprivničko-križevačka županija na ovu Statutarnu odluku o izmjenama i dopunama Statuta Osnovne škole Legrad dao prethodnu suglasnost svojim Zaključkom o davanju suglasnosti na Prijedlog Statutarne odluke o izmjenama i dopunama Statuta Osnovne škole Legrad, KLASA: 012-03/15-01/10, URBROJ: 2137/1-06/05-16-5 od 14. siječnja 2016.

Ova Statutarna odluka o izmjenama i dopunama Statuta Osnovne škole Legrad objavljena je na oglasnoj ploči Škole dana 26.2.2016. i stupa na snagu dana 5.3.2016.

 RAVNATELJ:

 Dragutin Marcinjaš, dipl. uč.